**Forslag til:**

**Inatsisartutlov om kommerciel anvendelse af is og vand**

**Kapitel 1**

*Anvendelsesområde og definitioner*

*Anvendelsesområde*

 **§ 1.** Denne Inatsisartutlov finder anvendelse på forundersøgelser og udnyttelse af is og vand til kommercielle formål, samt eksport af is og vand til kommercielle formål uden for Grønland.

 *Stk. 2.* Inatsisartutloven gælder ikke for forundersøgelse og udnyttelse af is og vand til vandkraft eller energiproduktion. Forundersøgelse og udnyttelse af vand, der udledes efter anvendelse i vandkraftværker eller anden energiproduktion til kommercielle formål, er dog omfattet af denne Inatsisartutlov.

 *Stk. 3.* Inatsisartutloven gælder ikke for anvendelse af is og vand til vandforsyning eller vand som vandforsyningsselskaber råder over som overskudskapacitet.

*Definitioner*

 **§ 2.** I denne Inatsisartutlov forstås ved:

1) ”Eksport”: Salg og udførsel af is eller vand fra Grønland til andre lande.

2) ”Eksporttilladelse”: En tilladelse til eksport af is og vand, som er omfattet af en forundersøgelsestilladelse eller udnyttelsestilladelse.

3) ”Forundersøgelser”: Undersøgelsesaktiviteter med henblik på at vurdere om, hvordan eller i hvilket omfang en ressource kan udnyttes til kommercielle formål.

4) ”Forundersøgelsestilladelse”: En tilladelse til forundersøgelse af is og vand meddelt efter § 4.

5) ”Is og vand”: Naturligt forekommende is eller vand fra landområder og havområder i Grønland, herunder gletsjervand, indlandsis, ferskvand fra søer og elve samt havvand, og overskudsvand fra energiproduktion.

6) ”Kommercielle formål”: Enhver aktivitet, der sigter mod økonomisk gevinst, herunder salg.

7) ”Projekt”: Det samlede forløb af aktiviteter, som ansøgeren ønsker at gennemføre i forbindelse med forundersøgelser eller udnyttelse af is og vand til det påtænkte kommercielle formål.

8) ”Ressource”: Den specifikke is eller vand, herunder det pågældende område eller kilde, som en tilladelse eller ansøgning vedrører.

9) ”Rettighedshaver”: Den juridiske person, som er meddelt en tilladelse efter denne Inatsisartutlov, jf. § 11.

10) ”Udnyttelse”: Enhver aktivitet, hvorved en ressource udtages fra det naturlige forekomststed, herunder når ressourcen opsamles, indvindes, udvindes, bearbejdes eller på anden måde anvendes eller fjernes.

11) ”Udnyttelsesaktiviteter”: De aktiviteter, der er meddelt tilladelse til at udføre i en udnyttelsestilladelse, eller som der ansøges om at blive udført.

12) ”Udnyttelsesfristen”: Den seneste dato, hvor tilladte aktiviteter i henhold til en tilladelse meddelt efter denne Inatsisartutlov skal være påbegyndt, jf. § 21.

13) ”Udnyttelsestilladelse”: En tilladelse til udnyttelse af is og vand med et kommercielt formål meddelt efter § 4, stk. 1.

**Kapitel 2**

*Tilladelse til anvendelse af is og vand til kommercielle formål*

 **§ 3.** Forundersøgelser, udnyttelse og eksport af is og vand til kommercielle formål må kun foretages i henhold til en tilladelse meddelt efter denne Inatsisartutlov og i overensstemmelse med Inatsisartutlovens bestemmelser og tilladelsesvilkår fastsat efter denne Inatsisartutlov.

  *Stk. 2.* Naalakkersuisut kan foretage forundersøgelser af generel og kortlægningsmæssig karakter vedrørende hydrologiske og glaciologiske forhold.

 **§** **4.** Naalakkersuisut kan for et nærmere afgrænset område og på nærmere fastsatte vilkår meddele tilladelse til forundersøgelser og udnyttelse af is og vand til kommercielle formål.

 *Stk. 2.* Tilladelse efter stk. 1, kan meddeles særskilt for ressourcer af henholdsvis is og vand.

 *Stk. 3.* Tilladelse efter stk. 1, meddeles som 1 samlet tilladelse til forundersøgelser og udnyttelse. En forundersøgelsestilladelse kan dog meddeles særskilt uden samtidig udnyttelsestilladelse.

 *Stk. 4.*  Naalakkersuisut kan fastsætte nærmere regler for forundersøgelsestilladelser og udnyttelsestilladelser, herunder om ansøgnings- og tilsynsprocedurer.

*Omfanget af tilladelserne*

 **§ 5.** En forundersøgelsestilladelse kan meddeles med henblik på, at rettighedshaver kan vurdere de tekniske, økonomiske og miljømæssige muligheder for udnyttelse af is og vand til kommercielle formål, herunder gennem:

1) indvinding eller opsamling af en nærmere angivet mængde is og vand med henblik på forarbejdning, prøveproduktion og konceptafprøvning,

2) tekniske, hydrologiske og glaciologiske undersøgelser og analyser af en ressource eller jordbundsforhold, eller

3) øvrige aktiviteter eller undersøgelser, som er nødvendige for at planlægge og vurdere muligheden for kommerciel udnyttelse af ressourcen.

 *Stk. 2.* De tilladte forundersøgelsesaktiviteter fastsættes i forundersøgelsestilladelsen.

 *Stk. 3.* Naalakkersuisut kan fastsætte nærmere regler for, hvilke aktiviteter der må foretages efter en forundersøgelsestilladelse.

 **§ 6.** En udnyttelsestilladelse kan omfatte tilladelse til:

1) at opsamle, indvinde, udvinde og bearbejde is og vand,

2) at sælge is og vand,

3) distribution og transport af is og vand i Grønland, og

4) øvrig anvendelse af is og vand til kommercielle formål.

 *Stk. 2.* De tilladte udnyttelsesaktiviteter fastsættes i udnyttelsestilladelsen.

 *Stk. 3.* Naalakkersuisut kan fastsætte nærmere regler for, hvilke aktiviteter der må foretages efter en udnyttelsestilladelse.

 **§ 7.** Tilladelser meddelt efter denne Inatsisartutlov fritager ikke rettighedshaver eller andre omfattet af Inatsisartutloven fra at indhente påkrævede tilladelser eller godkendelser efter anden lovgivning.

**Kapitel 3**

*Eneret*

 **§ 8.** En udnyttelsestilladelse kan meddeles med eller uden eneret, jf. dog § 9.

 *Stk. 2.* Eneret meddeles for hele eller dele af det område, der er givet tilladelse til at udnytte is eller vand fra.

 *Stk. 3.* Eneret meddeles kun, hvis det er nødvendigt af hensyn til bæredygtig udnyttelse, tekniske forhold, samfundsmæssige interesser eller for at realisere et projekt, som ellers ikke med rimelighed ville kunne gennemføres.

 *Stk. 4.* Naalakkersuisut kan fastsætte særlige vilkår for eneretten i udnyttelsestilladelsen, herunder vilkår for opretholdelse af eneretten og om andres brug af ressourcen.

 *Stk. 5.* Naalakkersuisut kan fastsætte nærmere regler for tildeling af eneret.

 **§ 9.** En særskilt forundersøgelsestilladelse efter § 4, stk. 3 meddeles uden eneret.

**Kapitel 4**

*Eksport af is og vand*

*Eksporttilladelse*

 **§ 10.** Naalakkersuisut kan på nærmere fastsatte vilkår meddele tilladelse til, at is og vand, som er omfattet af en tilladelse efter § 4, eksporteres til andre lande, hvis dette skønnes forenelig med Grønlands økonomiske og samfundsmæssige interesser, herunder forsyningssikkerheden.

 *Stk. 2.* En eksporttilladelse kan meddeles særskilt eller sammen med en tilladelse efter denne Inatsisartutlov, herunder som et tillæg til en eksisterende tilladelse.

 *Stk. 3.* En eksporttilladelse skal fornys efter ansøgning ved udgangen af hvert kalenderår.

 *Stk. 4.* Naalakkersuisut kan fastsætte nærmere regler for meddelelse og udformningen af eksporttilladelser samt for eksporten, herunder fastsættelse af restriktioner eller forbud mod eksport i særlige tilfælde.

**Kapitel 5**

*Krav*

*Krav til rettighedshaver*

 **§ 11.** En tilladelse efter denne Inatsisartutlov kan kun meddeles til et aktieselskab eller et anpartsselskab, som er registreret i Det Centrale Virksomhedsregister (CVR-registret) med hjemsted i Grønland.

 **§ 12.** Rettighedshaver skal være økonomisk solvent og have fuld rådighed over sine aktiver og finansielle midler. Rettighedshaveren må ikke være i betalingsstandsning, under konkurs, tvangsopløsning eller i en anden situation, der kan sidestilles hermed.

 *Stk. 2.* Rettighedshaver må ikke have ubetalt forfalden gæld på 100.000 kr. eller mere til offentlige myndigheder i Grønland.

 *Stk. 3.* Rettighedshaver og dennes ledelse, herunder medlemmer af direktionen, bestyrelsen og den tekniske ledelse, samt reelle ejere, må ikke være dømt for økonomisk kriminalitet ved endelig dom, og må ikke være underlagt konkurskarantæne eller andre restriktioner, der kan påvirke selskabets drift.

 **§ 13.** Rettighedshaveren skal råde over fornøden sagkundskab til at kunne udføre aktiviteterne efter tilladelsen.

 **§ 14.** Rettighedshaver skal opfylde kravene i §§ 11-13 i hele tilladelsesperioden, jf. § 38, stk. 1, nr. 1.

*Stk. 2.* Naalakkersuisut kan fastsætte nærmere regler, der uddyber kravene til rettighedshaver i §§ 11-13.

*Krav til projektet og betinget udnyttelsestilladelse*

 **§ 15.** Naalakkersuisut kan alene meddele tilladelser efter denne Inatsisartutlov, hvis ansøger godtgør, at projektet er teknisk og økonomisk gennemførligt, jf. dog § 16, stk. 1.

 *Stk. 2.* Naalakkersuisut kan fastsætte nærmere regler om dokumentation for og krav til projektets tekniske og økonomiske gennemførlighed.

 **§ 16.** En udnyttelsestilladelse kan meddeles på betingelse af, at kravet i § 15 til godtgørelse af projektets tekniske og økonomiske gennemførlighed opfyldes inden for en frist på op til 3 år.

 *Stk. 2.*  Udnyttelsesaktiviteter må først påbegyndes, når Naalakkersuisut har godkendt, at betingelsen i stk. 1 om godtgørelse af projektets tekniske og økonomiske gennemførlighed er opfyldt. Indtil betingelsen er opfyldt, kan aktiviteter efter forundersøgelsestilladelsen foretages.

 *Stk. 3.* Hvis betingelsen i stk. 1 ikke er opfyldt inden for den fastsatte frist, bortfalder den betingede tilladelse uden videre.

 *Stk. 4.* Naalakkersuisut kan i særlige tilfælde dispensere fra fristen i stk. 1.

 *Stk. 5.* Naalakkersuisut kan fastsætte nærmere regler for betingede tilladelser.

**Kapitel 6**

*Tilladelsesvilkår*

*Tilladelsesperiode*

 **§ 17.** En tilladelse til forundersøgelser og udnyttelse kan meddeles for en tilladelsesperiode på op til 20 år, jf. dog § 21.

 *Stk. 2.* Naalakkersuisut kan efter ansøgning fra rettighedshaver forlænge tilladelsesperioden med op til 10 år ad gangen. Naalakkersuisut kan inddrage følgende forhold i vurderingen:

1) Samfundsmæssige og lokale interesser.

2) Ressourcens tilstand og bæredygtige udnyttelsesmuligheder.

3) Rettighedshavers løbende rapporteringer, jf. § 42, og fremtidige perspektiver for projektets drift og udvikling.

4) Rettighedshavers overholdelse af tilladelsesvilkår.

5) Øvrige relevante forhold.

 *Stk. 3.* Rettighedshavers ansøgning om forlængelse af tilladelsesperioden skal indgives inden 6 måneder før udløbet af tilladelsesperioden.

 *Stk. 4.* En forlængelse af tilladelsesperioden fastsættes på nærmere bestemte vilkår i et tillæg til udnyttelsestilladelsen.

 **§ 18.** En særskilt forundersøgelsestilladelse efter § 4, stk. 3 meddeles for en periode på op til 3 år, jf. dog § 21.

 *Stk. 2.* Tilladelsesperioden kan forlænges efter ansøgning fra rettighedshaver med op til 1 år ad gangen. Den samlede tilladelsesperiode til forundersøgelser kan dog ikke være længere end 5 år.

 *Stk. 3.* Rettighedshaver skal indgive ansøgning om forlængelse af tilladelsesperioden inden 3 måneder før udløbet af tilladelsesperioden.

 *Stk. 4.* En forlængelse af tilladelsesperioden fastsættes på nærmere bestemte vilkår i et tillæg til forundersøgelsestilladelsen.

*Tilladelsesområde*

 **§ 19.** Rettighedshaveren må kun udføre aktiviteter inden for det specifikke geografiske område, hvor rettighedshaveren har tilladelse til at udføre aktiviteter i henhold til en tilladelse efter § 4.

 *Stk. 2.* Tilladelsesområdet kan være afgrænset af koordinater, grænser eller andre relevante geografiske bestemmelser, som er præciseret i tilladelsen.

 **§ 20.**Naalakkersuisut kan efter ansøgning fra rettighedshaver træffe afgørelse om at udvide eller ændre tilladelsesområdet. Naalakkersuisut kan inddrage følgende forhold i vurderingen:

1) Den forventede forbedring i ressourcens udnyttelse.

2) Rettighedshavers løbende rapporteringer, jf. § 42, og fremtidige perspektiver for projektets drift og udvikling.

3) De forventede konsekvenser for landskabet eller fjord- og havområdet og naturen, jf. § 29

4) Øvrige relevante forhold.

 *Stk. 2.* Reglerne om høring i § 36 finder tilsvarende anvendelse på afgørelser efter stk. 1, medmindre en ansøgt ændring eller udvidelse må anses for uvæsentlig.

 *Stk. 3.* Naalakkersuisut kan fastsætte nærmere vilkår for ændringen eller udvidelsen af tilladelsesområdet i et tillæg til tilladelsen efter § 4.

 *Stk. 4.* Naalakkersuisut kan fastsætte nærmere regler for behandling af ansøgninger om at udvide eller ændre tilladelsesområdet, herunder for tilladelsers vilkår og betingelser*.*

*Udnyttelsesfrist og aktivitetskrav*

 **§ 21.** Rettighedshaver skal senest inden for 5 år fra udnyttelsestilladelsens meddelelse påbegynde udnyttelsesaktiviteter, der sigter mod at realisere projektet i overensstemmelse med denne Inatsisartutlov og de fastsatte vilkår i udnyttelsestilladelsen.

 *Stk. 2.* For særskilte forundersøgelsestilladelser skal aktiviteter efter tilladelsen påbegyndes senest inden for 1 år efter forundersøgelsestilladelsens meddelelse.

 *Stk. 3*. Naalakkersuisut kan efter ansøgning forlænge udnyttelsesfristen i stk. 1-2 med op til 1 år ad gangen, hvis projektet fortsat er teknisk og økonomisk gennemførligt, jf. § 15, og rettighedshaver dokumenterer at:

1) rettighedshaver aktivt har arbejdet på en realisering af projektet, eller

2) der foreligger undskyldende omstændigheder, som har hindret fremdriften, og som rettighedshaver ikke har haft kontrol over.

 *Stk. 4*. Ansøgning om forlængelse af udnyttelsesfristen efter stk. 3 skal indgives senest 3 måneder før fristens udløb.

 *Stk. 5*. En tilladelse efter § 4 bortfalder uden videre, hvis aktiviteter efter tilladelsen ikke påbegyndes inden for udnyttelsesfristen i stk. 1-2 eller en forlænget frist efter stk. 3.

 *Stk. 6*. Naalakkersuisut kan efter rettighedshavers anmodning genoptage en tilladelse som er bortfaldet efter stk. 5, hvis der foreligger undskyldende omstændigheder. Ved genoptagelse finder betingelserne i stk. 3 tilsvarende anvendelse. Anmodning om genoptagelse skal indgives senest 3 måned efter bortfaldet.

*Aktivitetspligt*

 **§ 22.** Rettighedshaveren skal under hele tilladelsesperioden udføre aktiviteter svarende til den tilladelse, der er meddelt efter denne Inatsisartutlov, jf. dog § 21 og 26, stk. 2.

 *Stk. 2.* Naalakkersuisut kan dispensere fra aktivitetspligten i stk. 1 for en periode på op til 2 år ad gangen, såfremt rettighedshaver i en ansøgning om midlertidig indstilling af aktiviteterne:

1) dokumenterer særlige forhold, som nødvendiggør en midlertidig indstilling af aktiviteterne, og

2) fremlægger en realistisk plan for genoptagelse af aktiviteterne.

 *Stk. 3.* Ansøgning om midlertidig indstilling af aktiviteter skal indgives inden aktiviteterne indstilles.

*Andres brug af ressourcen*

 **§ 23.** Naalakkersuisut kan i en tilladelse efter denne Inatsisartutlov fastsætte vilkår om, at andre end rettighedshaver må udføre aktiviteter i tilladelsesområdet, herunder at andre må udnytte ressourcen til eget forbrug eller til andre formål.

*Vederlag*

 **§ 24.** Naalakkersuisut kan i en tilladelse fastsætte vilkår om, at rettighedshaveren skal betale en afgift i form af et vederlag til Grønlands Selvstyre for eksport af is og vand.

 *Stk. 2.* Vederlaget fastsættes på baggrund af den mængde is og vand, der eksporteres, og opgøres i kilogram for is og liter for vand.

 *Stk. 3.* Rettighedshaver skal ikke betale vederlag for eksport af op til 100 kilogram is eller 100 liter vand pr. kalenderår.

 *Stk. 4.* Naalakkersuisut kan fastsætte regler der nærmere fastlægger beregningen og størrelsen af vederlaget efter stk. 2 og 3, herunder differentiering på baggrund af graden af forarbejdning, samt regler om betalingsbetingelser.

*Erstatning og forsikringspligt*

 **§ 25.** En rettighedshaver skal erstatte skader, der er forårsaget af aktiviteter omfattet af en tilladelse efter denne Inatsisartutlov, selvom skaderne er hændelige.

 *Stk. 2*.  Erstatningen efter stk. 1 kan nedsættes eller bortfalde, hvis skadelidte ved forsæt eller grov uagtsomhed har medvirket til skaden.

 **§ 26.** Aktiviteter omfattet af en tilladelse efter denne Inatsisartutlov skal være dækket af en erhvervsansvarsforsikring eller anden sikkerhedsstillelse.

 *Stk. 2.* Aktiviteter omfattet af en tilladelse efter denne Inatsisartutlov må ikke påbegyndes, før kravet til forsikringsdækning eller sikkerhedsstillelse efter stk. 1 er opfyldt.

 *Stk. 3.* Naalakkersuisut kan fastsætte nærmere vilkår i en tilladelse om rettighedshavers forsikringspligt eller sikkerhedsstillelse. Derudover kan der fastsættes vilkår om, at rettighedshavers leverandører af varer og tjenesteydelser skal være omfattet af en forsikring eller en anden form for sikkerhedsstillelse.

 *Stk. 4.* Naalakkersuisut kan fastsætte nærmere regler om krav til forsikringsdækning og sikkerhedsstillelse.

*Sikkerhedsstillelse for udgifter til genopretning*

 **§ 27.** Naalakkersuisut kan fastsætte vilkår i en tilladelse efter § 4, at rettighedshaver skal stille en økonomisk sikkerhed til dækning af udgifter til eventuel genopretning af miljøet og det berørte område.

 *Stk. 2.* Sikkerhedens størrelse og form fastsættes af Naalakkersuisut under hensyntagen til projektets karakter, omfang, potentielle miljøpåvirkning samt skønnede genopretningsomkostninger.

 *Stk. 3.* Naalakkersuisut kan til enhver tid ændre kravene til sikkerhedsstillelse, hvis forholdene ændrer sig væsentligt.

*Fastsættelse af øvrige vilkår og certificeringsordning*

 **§ 28.** Naalakkersuisut kan fastsætte øvrige vilkår i en tilladelse efter denne Inatsisartutlov, herunder om:

1) Ophør, bortfald og tilbagekaldelse af tilladelsen.

2) Tilladte mængder af en ressource, der må anvendes.

3) Oprydning og genopretning.

4) Tekniske, sikkerhedsmæssige og miljømæssige forhold.

5) Kvalitetsforhold og sundhedsmæssige forhold vedrørende is og vand, som vil eller kan blive brugt til konsum, husholdningsformål eller lignende.

6) Kontrol og rettighedshaverens egenkontrol af kvalitetsforhold og sundhedsmæssige forhold vedrørende is og vand, som vil eller kan blive brugt til konsum, husholdningsformål eller lignende.

 *Stk. 2.* Naalakkersuisut kan fastsætte nærmere regler om en certificeringsordning med angivelse af kvalitetskategorier for is og vand, som udnyttes og eksporteres i henhold til tilladelser efter § 4 og § 10.

**Kapitel 7**

*Naturkonsekvensvurdering*

 **§ 29.** Inden Naalakkersuisut meddeler tilladelse efter denne Inatsisartutlov, skal ansøgeren foretage en naturkonsekvensvurdering, hvis projektet i væsentlig grad vil kunne medføre ændring af landskabets eller fjord- og havområders karakter eller væsentligt vil kunne påvirke naturen, herunder vilde dyr og planter.

 *Stk. 2.* Naturkonsekvensvurderingen skal indeholde en redegørelse for hvilke konsekvenser, projektet anses at have for landskabet eller fjord- og havområdet og naturen

 *Stk. 3.* Hvis ansøgeren vurderer, at projektet ikke kræver en naturkonsekvensvurdering efter stk. 1, skal dette begrundes i ansøgningen.

 *Stk. 4.* Naalakkersuisut kan fastsætte nærmere regler om krav til naturkonsekvensvurderinger.

 **§ 30.** Naalakkersuisut kan meddele påbud om, at aktiviteter efter en tilladelse skal standses, hvis aktiviteten skønnes at indebære en nærliggende risiko for væsentlig skade på landskabet, fjord- og havområdet eller naturen.

 *Stk. 2.* Naalakkersuisut kan nedlægge forbud mod aktiviteten omfattet af stk. 1, hvis forholdene ikke kan afhjælpes.

**Kapitel 8**

*Ansøgningsprocedure, sagsbehandling, myndighedsbehandling mv.*

*Meddelelse af udnyttelsestilladelse*

  **§ 31.**  Naalakkersuisut kan meddele tilladelser efter Inatsisartutloven efter ansøgning derom eller ved offentlig indkaldelse af ansøgninger om meddelelse af tilladelse (en udbudsrunde) efter stk. 2.

*Stk. 2.*Naalakkersuisut offentliggør en udbudsrunde mindst 90 kalenderdage inden ansøgningsfristens udløb på Naalakkersuisuts hjemmeside og på anden måde. Naalakkersuisut kan fastsætte relevante, objektive og saglige udvælgelseskriterier.

*Stk. 3.*Naalakkersuisut kan undlade at meddele en tilladelse efter Inatsisartutloven, selvom ansøgningen herom er indgivet efter procedurerne i stk. 1-2.

*Stk. 4.*Naalakkersuisut kan fastsætte nærmere regler om udbudsrunder, herunder om proceduren, udvælgelseskriterier og bedømmelsesudvalg.

*Ansøgningens indhold*

 **§ 32.** En ansøgning om en tilladelse efter § 4 skal indeholde følgende:

1) En beskrivelse af de aktiviteter, der ansøges om tilladelse til.

2) Angivelse af det ansøgte tilladelsesområde, jf. § 19.

3) Dokumentation for, at ansøger opfylder kravene til rettighedshaver i §§ 11-13.

4) Dokumentation for, at projektet opfylder kravene i § 15.

5) En naturkonsekvensvurdering efter § 29.

6) Øvrige relevante oplysninger.

 *Stk. 2.* Naalakkersuisut kan fastsætte nærmere regler for krav til ansøgningers indhold, herunder krav om oplysninger om ansøger og projektet samt anden dokumentation. Naalakkersuisut kan fastsætte standardiserede ansøgningsskemaer til brug for ansøgninger efter denne Inatsisartutlov.

 **§ 33.** En ansøgning om en udnyttelsestilladelse skal indeholde en projektplan. En projektplan skal indeholde følgende:

1) En beskrivelse af projektets formål, omfang, gennemførelse samt forventede tidsplan.

2) Produkterne, rettighedshaver vil producere og de foranstaltninger, rettighedshaver vil anvende for at sikre produktkvaliteten.

3) Mængden af ressourcen, rettighedshaver forventer at udnytte.

4) En finansieringsplan og de forventede økonomiske resultater for udnyttelsen.

5) Fordelingen af grønlandske og udenlandske arbejdstagere og leverandører.

6) En plan for, hvordan rettighedshaver vil gennemføre oprydning, vedligeholdelse eller bortskaffelse af anlæg ved projektets ophør.

7) Øvrige relevante oplysninger.

 *Stk. 2.* Naalakkersuisut kan fastsætte nærmere regler om projektbeskrivelser, herunder om udformning og indhold.

 **§ 34.** En ansøgning om en eksporttilladelse efter § 10 skal indeholde oplysninger om:

1) En beskrivelse af eksportens formål.

2) Skønnede mængder vand eller is, der søges eksporttilladelse til.

3) Hvilket aftagerland, der søges om tilladelse til eksport til.

4) Det tidsrum og eventuelle specifikke forsendelser, som eksporttilladelsen søges til.

5) Transportformen og den skønnede miljøpåvirkning i forbindelse med eksporten.

6) Øvrige relevante oplysninger.

 *Stk. 2.* Såfremt den ansøgte eksporttilladelse omfatter is og vand, der skal anvendes som fødevarer eller i forbindelse med fødevareproduktion, skal ansøgningen vedlægges dokumentation for de nødvendige sundheds- og hygiejnemæssige godkendelser, herunder om vandkvalitet.

 *Stk. 3.* Bestemmelserne i stk. 1-2 finder tilsvarende anvendelse ved ansøgning om fornyelse af en eksporttilladelse.

 *Stk. 4.* Naalakkersuisut kan fastsætte nærmere regler for ansøgninger om eksporttilladelser.

 **§ 35.** Naalakkersuisut skal afvise en ansøgning om tilladelse efter denne Inatsisartutlov, hvis ansøgningen ikke opfylder kravene fastsat i §§ 32-34.

 *Stk. 2.* Inden ansøgningen afvises, skal Naalakkersuisut meddele ansøger en frist på 2 uger til at berigtige ansøgningen. Hvis fristen ikke overholdes, afvises ansøgningen uden videre.

  *Stk. 3.*  Naalakkersuisut kan i særlige tilfælde dispensere fra fristen i stk. 2.

*Høring*

 **§ 36.** Inden Naalakkersuisut træffer afgørelse om meddelelse af en tilladelse efter § 4 skal kommunalbestyrelsen i den kommune, hvor tilladelsesområdet ligger, høres.

 *Stk. 2.* Naalakkersuisut foretager en offentlig høring over relevante dele af ansøgningen efter §§ 32-34, hvis projektet vurderes at kunne have væsentlig betydning for samfundsmæssige, miljømæssige eller erhvervsmæssige forhold.

 *Stk. 3.* Høringsperioden er 4 uger, medmindre særlige forhold taler for en kortere eller længere frist.

*Myndighedsbehandling*

 **§ 37.** Naalakkersuisut kan henlægge opgaver af administrationen af denne Inatsisartutlov eller regler udstedt i medfør af denne, til en anden offentlig myndighed eller en privat institution.

 *Stk. 2.*  Henlægges der opgaver om administrationen af denne Inatsisartutlov eller regler udstedt i medfør af denne til en privat institution, finder landstingslov om sagsbehandling i den offentlige forvaltning og landstingslov om offentlighed i forvaltningen anvendelse på institutionens virksomhed med administration af det pågældende område.

 *Stk. 3.* Naalakkersuisut kan fastsætte nærmere regler om administrationen af denne Inatsisartutlov, herunder sagsbehandlingen af ansøgninger, klageadgang samt meddelelsen af tilladelser efter denne Inatsisartutlov.

**Kapitel 9**

*Tilbagekaldelse*

 **§ 38.** Naalakkersuisut kan tilbagekalde en tilladelse efter Inatsisartutloven, herunder hvis:

1) Rettighedshaver ikke opfylder kravene til rettighedshaver i §§ 11-13, jf. § 14.

2) Rettighedshaver ikke opfylder aktivitetspligten i § 22.

3) Rettighedshaver ikke overholder de i tilladelsen fastsatte vilkår.

4) Forudsætningerne for meddelelsen af tilladelsen er væsentligt ændrede.

5) Der opstår risiko for væsentlig skade på landskabet, fjord- og havområdet eller naturen, jf. § 29, ved aktiviteter omfattet af en tilladelse efter denne Inatsisartutlov.

6) Rettighedshaver ikke efterkommer et påbud efter §§ 30, stk. 1 og 40, stk. 1.

 **§ 39.** Inden Naalakkersuisut træffer afgørelse om tilbagekaldelse af en tilladelse, skal Naalakkersuisut give rettighedshaver en frist til berigtigelse af det forhold, som begrunder tilbagekaldelsen, hvis Naalakkersuisut vurderer, at forholdet kan berigtiges.

 *Stk. 2.* Hvis rettighedshaver ikke berigtiger forholdet inden for den angivne frist, kan Naalakkersuisut tilbagekalde tilladelsen.

**Kapitel 10**

*Tilsyn og indrapporteringspligt*

*Tilsyn og påbud*

 **§ 40.** Naalakkersuisut fører tilsyn med rettighedshaveres virksomhed i henhold til denne Inatsisartutlov og kan meddele påbud om overholdelse af Inatsisartutloven samt forskrifter og vilkår fastsat i medfør af Inatsisartutloven.

  *Stk. 2.* Tilsynsmyndighedens medarbejdere har til enhver tid uden retskendelse og mod behørig legitimation adgang til alle dele af virksomheden i det omfang, det er påkrævet for varetagelsen af tilsynet, herunder også til at foretage uanmeldte tilsynsbesøg.

 *Stk. 3.* Hvis rettighedshaver ikke inden for en fastsat rimelig frist efterkommer påbud, kan Naalakkersuisut lade disse gennemføre for rettighedshavers regning og risiko.

 *Stk. 4.* Omkostninger, som Naalakkersuisut har afholdt i forbindelse med gennemførelsen af et påbud efter stk. 3, anses for offentlig gæld og kan inddrives af Skattestyrelsen i henhold til gældende regler for inddrivelse af offentlig gæld i Grønland.

 *Stk. 5.* Naalakkersuisut kan fastsætte nærmere regler for tilsynet, herunder om udøvelsen af tilsynet.

Oplysnings- og indrapporteringspligt

 **§ 41.** Rettighedshavere og ansøgere om tilladelser efter denne Inatsisartutlov skal fremkomme med alle oplysninger og indlevere alle dokumenter, som er nødvendige for myndighedsbehandling af deres virksomhed eller aktiviteter omfattet af Inatsisartutloven. Naalakkersuisut kan pålægge rettighedshavere og ansøgere at afgive oplysninger og dokumenter på den måde og i den form, som Naalakkersuisut finder nødvendig til gennemførelse af sagsbehandlingen.

 **§ 42.** Rettighedshaver skal 1 gang årligt dokumentere, at aktiviteter efter en tilladelse gennemføres i overensstemmelse med tilladelsens vilkår og denne Inatsisartutlov.

 *Stk. 2.* Rettighedshaver skal ved den årlige rapportering indberette, hvor stor en mængde is og vand, der er udnyttet.

 *Stk. 3.* Rettighedshaver, der har eksporttilladelse efter § 10, skal ved udløbet af den periode for hvilken der er meddelt eksporttilladelse indberette den udførte eksport. Indberetningen skal indeholde oplysninger om eksporterede produkter og mængder is og vand fordelt på aftagerlande, herunder oplysninger om forhold, der har medført at forsendelser helt eller delvist er blevet afvist af importøren.

 *Stk. 4.* Naalakkersuisut kan fastsætte nærmere regler om indrapporteringspligten, herunder om dokumentationen.

 **§ 43.** Rettighedshaver skal mindst 1 gang årligt betale vederlag i henhold til de vilkår, der er fastsat i tilladelsen, jf. § 24.

 *Stk. 2.*  Naalakkersuisut kan pålægge rettighedshaver at fremlægge supplerende dokumentation for beregning og betaling af vederlag samt foretage kontrol af oplysningerne.

 *Stk. 3.* Hvis rettighedshaveren ikke betaler vederlag i henhold til de vilkår, der er fastsat i tilladelsen, jf. § 24, anses restancen for offentlig gæld, der kan inddrives af Skattestyrelsen i henhold til gældende regler for inddrivelse af offentlig gæld i Grønland.

**Kapitel 11**

*Øvrige bestemmelser*

*Overdragelse*

 **§ 44.** En tilladelse kan hverken direkte eller indirekte overdrages til andre, medmindre Naalakkersuisut tillader overdragelsen og godkender vilkårene herfor.
  *Stk. 2.*  En overdragelse af en tilladelse efter stk. 1 kan kun godkendes, hvis den fremtidige rettighedshaver opfylder kravene til rettighedshaver i §§ 11-13.

  *Stk. 3.*  En tilladelse efter denne Inatsisartutlov kan ikke gøres til genstand for kreditorforfølgning.

*Gebyr*

 **§ 45.** Naalakkersuisut kan opkræve gebyr for sagsbehandling af ansøgninger om tilladelser og andre afgørelser efter denne Inatsisartutlov.

 *Stk. 2.* Naalakkersuisut fastsætter nærmere regler om gebyr for meddelelse af tilladelser, herunder gebyrets størrelse.

Anden lovgivning

 **§ 46.** Landstingsforordning om tilladelse til eksport af grønlandske produkter finder ikke anvendelse for eksport af is og vand, som eksporteres efter en eksporttilladelse efter denne Inatsisartutlov.

 *Stk. 2.* Landstingsforordning om søtransport af gods til, fra og i Grønland finder ikke anvendelse på søtransport i forbindelse med aktiviteter omfattet af en tilladelse meddelt efter denne Inatsisartutlov.

 *Stk. 3.* Inatsisartutlov om erhvervsmæssige aktiviteter på det grønlandske søterritorium finder ikke anvendelse på aktiviteter udført fra skibe, som er omfattet af en tilladelse meddelt efter denne Inatsisartutlov.

Domstolsprøvelse og voldgift

 **§ 47.** En afgørelse om forhold omfattet af Inatsisartutloven kan indbringes for domstolene inden for en frist på 1 år, jf. dog §§ 48 og 49.

 *Stk. 2.* Indbringelse for domstolene af en afgørelse har ikke opsættende virkning, medmindre Naalakkersuisut bestemmer andet.

 *Stk. 3.* Sager efter stk. 1 anlægges ved Retten i Grønland som 1. instans.

 *Stk. 4.* Hvis en tvist vedrørende en afgørelse om forhold i en tilladelse efter denne Inatsisartutlov skal afgøres ved voldgift, skal den indbringes for voldgiftsretten inden for en frist på 1 år.

 *Stk. 5.* Fristen i stk. 1 og 4 regnes fra den dato, hvor afgørelsen blev meddelt parten.

**Kapitel 12**

*Ekspropriation*

 **§ 48.** Naalakkersuisut bemyndiges til ved ekspropriation at erhverve privat ejendom til rettighedshavere og Naalakkersuisut, i det omfang det er nødvendigt for at udføre aktiviteter omfattet af Inatsisartutloven. Ekspropriation sker efter reglerne i Landstingslov om ekspropriation.

 **§ 49.** Naalakkersuisut bemyndiges til ved ekspropriation at erhverve privat ejendom til Naalakkersuisut og offentlige forsyningsselskaber samt tilbagetage eller indskrænke en tilladelse efter denne Inatsisartutlov i det omfang det er nødvendigt for at sikre offentlig forsyning. Ekspropriation sker efter reglerne i Landstingslov om ekspropriation.

**Kapitel 13**

*Sanktioner*

 **§ 50.** Der kan idømmes foranstaltning i form af bøde efter reglerne i Kriminallov for Grønland til den, der:

1) Foretager forundersøgelser, udnyttelse eller eksport af is og vand til kommercielle formål uden tilladelse som fastsat i § 3, stk. 1, § 16, stk. 2, 1. pkt., og § 19, stk. 1 eller i medfør af § 5, stk. 2 og § 6, stk. 2.

2) Udfører aktiviteter omfattet af en tilladelse uden forsikringsdækning eller anden sikkerhedsstillelse som fastsat i § 26, stk. 1, jf. § 26, stk. 2.

3) Undlader at efterkomme påbud efter § 30, stk. 1 og § 40, stk. 1 eller forbud efter § 30, stk. 2.

4) Tilsidesætter vilkår for en tilladelse, herunder dispensationer, der er givet i henhold til inatsisartutloven eller regler udstedt efter inatsisartutloven.

5) Afgiver urigtige eller vildledende oplysninger til offentlig myndighed eller tilsidesætter en pligt til at afgive oplysninger til offentlig myndighed efter inatsisartutloven eller i henhold til regler udstedt efter inatsisartutloven.

6) Undlader at give tilsynsmyndighedens adgang efter § 40.

 *Stk. 2.* I regler, der udstedes i medfør af § 4, stk. 4, § 5, stk. 3, § 6, stk. 3, § 8, stk. 5, § 10, stk. 4, § 16, stk. 5, § 20, stk. 4, § 26, stk. 4, § 28, stk. 2, § 29, stk. 4, og § 42, stk. 4, kan der fastsættes foranstaltninger i form af bøde efter reglerne i Kriminallov for Grønland.

 *Stk. 3.* Hvor Inatsisartutloven eller regler udstedt i medfør af Inatsisartutloven hjemler

fastsættelse af bøde, kan bøden pålægges en juridisk person efter reglerne i Kriminallov for Grønland.

 *Stk. 4.* Sager efter stk. 1-3 anlægges ved Retten i Grønland som 1. instans.

 *Stk. 5.*  Bøder, som idømmes efter Inatsisartutloven eller regler fastsat efter Inatsisartutloven, tilfalder Landskassen.

*Stk. 6.*  Hvor der kan idømmes foranstaltning i form af bøde efter stk. 1-2, kan der ligeledes ske konfiskation efter reglerne i Kriminallov for Grønland. Konfiskation sker til fordel for Landskassen.

**Kapitel 14**

*Ikrafttrædelses- ophævelses-, og overgangsbestemmelser*

 **§ 51.** Denne Inatsisartutlov træder i kraft den 1. januar 2026.

 *Stk. 2.* Samtidig ophæves Inatsisartutlov nr. 11 af 27. november 2018 om kommerciel udnyttelse af is og vand.

 *Stk. 3.* Ansøgninger om tilladelser til aktiviteter omfattet af denne Inatsisartutlov, som er indgivet før Inatsisartutlovens ikrafttræden efter stk. 1, viderebehandles efter denne Inatsisartutlov.

  **§ 52.**  Regler, der er fastsat eller opretholdt med hjemmel i landstingslov nr. 7 af 31. maj 2001 om udnyttelse af is og vand med henblik på eksport og Inatsisartutlov nr. 11 af 27. november 2018 om kommerciel udnyttelse af is og vand forbliver i kraft, indtil de afløses eller ophæves ved regler fastsat med hjemmel i denne Inatsisartutlov eller andre inatsisartutlove.

*Grønlands Selvstyre, den xx. xx 2025*

**Jens-Frederik Nielsen**

Formanden for Naalakkersuisut